SAWAD ออกหุ้นกู้วงเงิน 4 พันลบ. จ่อขายปลายม.ค.นี้
SAWAD ออกหุ้นกู้วงเงิน 4 พันลบ. อายุ 2 ปี จ่อขายปลายม.ค.นี้
19 ม.ค. 2560

SAWAD ออกหุ้นกู้วงเงิน 4 พันลบ. อายุ 2 ปี จ่อขายปลายม.ค.นี้ โดยมีธ.ซีไอเอ็มบี ไทย เป็นแกนนำผู้จัดจำหน่ายร่วมกับบล.เอเชียพลัส-บล.โกลเบล็กซ์
นางสาวดวงใจ แก้วบุตตา กรรมการบริษัทศรีสวัสดิ์ พาวเวอร์ 1979 จำกัด(มหาชน) หรือ SAWAD เปิดเผยว่าเมื่อธนาคารแห่งประเทศไทย (ธปท.) อนุญาตให้บริษัทเข้าไปลงทุนในบริษัทเงินทุนกรุงเทพธนาทร (BFIT) และมีการปรับโครงสร้างธุรกิจภายในกลุ่มจะทำให้ภาพรวมของบริษัทมีความแข็งแกร่งมากขึ้นทั้งในแง่ของภาพลักษณ์และความน่าเชื่อถือ ศักยภาพการทำธุรกิจในอนาคตจึงทำให้มีความเชื่อมั่นว่า หุ้นกู้ของบริษัทที่จะกำหนดขายปลายเดือนม.คนี้จะได้รับความสนใจจากนักลงทุนทั้งจากสถาบันและนักลงทุนรายใหญ่
โดยหุ้นกู้ของบริษัทมีมูลค่าไม่เกิน 4 พันล้านบาท อัตราดอกเบี้ยตามอายุหุ้นกู้คือหุ้นกู้อายุ 2 ปี โดยมี ธนาคารซีไอเอ็มบี ไทย เป็นแกนนำผู้จัดจำหน่ายร่วมกับบล.เอเชียพลัสและบล.โกลเบล็กซ์
“หากกระบวนการทุกอย่างแล้วเสร็จ บริษัทก็จะอยู่ภายใต้การกำกับดูแลของแบงก์ชาติจะทำให้ภาพลักษณ์ของบริษัทมีความน่าเชื่อถือมากขึ้นในสายตาของนักลงทุนส่วนธุรกิจหลักของ SAWAD ก็ยังคงเดินไปตามปกติ”นางสาวดวงใจ กล่าว
สำหรับแผนการปรับโครงสร้างธุรกิจในกลุ่ม SAWAD จะถูกยกระดับขึ้นเป็นโฮลดิ้งส์คัมพานีและโอนทรัพย์สินตลอดจนหนี้สินรวมถึงหนี้หุ้นกู้ทั้งหมด ของธุรกิจหลักในปัจจุบันไปยังบริษัท ศรีสวัสดิ์ 2014 ซึ่งเป็นบริษัทลูกที่โฮลดิ้งส์ถือ 100% ดังนั้นการปรับโครงสร้างธุรกิจในครั้งนี้จะไม่ส่งผลกระทบต่อการดำเนินธุรกิจในปัจจุบันตลอดจนถึงความสามารถในการชำระหนี้
ทั้งนี้ภาพรวมการดำเนินธุรกิจของบริษัทในปีนี้คาดว่าจะยังคงรักษาอัตราการเติบโตเฉลี่ย 20-30% โดยธุรกิจหลักใน 3-5 ปีข้างหน้าก็คือ การปล่อยสินเชื่อแบบมีหลักประกัน
ส่วนระยะกลางคาดว่าธุรกิจการซื้อหนี้ที่ไม่ก่อให้เกิดรายได้จากสถาบันการเงิน มาบริหาร หรือ AMC และการขยายธุรกิจต่างประเทศจะเป็นตัวขับเคลื่อนรายได้ของบริษัทซึ่งจะทำให้ภาพรวมการดำเนินธุรกิจของบริษัทในอนาคตจะมีความแข็งแกร่งมากขึ้น